Մահմուդ (երգիչ)

Ալեսանդրո Մահմուդ (իտալերեն՝ Alessandro Mahmoud, սեպտեմբերի 12, 1992(1992-09-12), Միլան, Իտալիա), ավելի հայտնի է պարզապես Մահմուդ (Mahmood), իտալացի երգիչ և երգերի հեղինակ։ Կարիերան սկսել է 2012 թվականին` մասնակցելով իտալական X Factor նախագծին, սակայն ավելի մեծ ճանաչում է ձեռք բերել 2019 թվականին Սան Ռեմոյի փառատոնում իր «Soldi» երգով հաղթելուց հետո։ 2019 թվականի փետրվարին թողարկել է իր դեբյուտային «Gioventù bruciata» ալբոմը, որը գլխավորել է իտալական ալբոմների հիթ շքերթը։ Նույն տարվա մայիսին ներկայացրել է Իտալիան Եվրատեսիլ 2019 երգի մրցույթում և զբաղեցրել երկրորդ հորիզոնականը։


== Վաղ կյանք ==
Մահմուդը ծնվել է 1992 թվականի սեպտեմբերի 12-ին Միլանում։ Նրա մայրն իտալուհի է, հայրը՝ եգիպտացի։ Ծնողները ամուսնալուծվել են երբ նա եղել է 5 տարեկան, որից հետո նրան մեծացրել է մայրը:﻿


== Կարիերա ==


=== 2012-2018: X Factor և կարիերայի սկիզբ ===
2012 թվականին մասնակցել է իտալական X Factor նախագծի վեցերորդ եթերաշրջանին, որտեղ ընդգրկվել է ժյուրի Սիմոնա Վենտուրայի թիմում և հասել մինչև երրորդ գալա համերգ։ Նախագծից դուրս մնալուց հետո, նա աշխատել է որպես մատուցող բարում և միաժամանակ հաճախել երաժշտական դպրոց, որտեղ սովորել է նվագել դաշնամուր ու գրել երգեր։ 2013 թվականին նա թողարկել է իր առաջին «Fallin' Rain» սինգլը, որի համար նաև նկարահանել է տեսահոլովակ։
2016 թվականին մասնակցել է Սան Ռեմո երգի փառատոնին, որտեղ ներկայացնելով «Dimentica» երգը` զբաղեցրել է չորրորդ հորիզոնականը «Լավագույն նոր արտիստներ» անվանակարգում։ 2017 թվականին թողարկել է «Pesos» սինգլը, որով ներկայացել է Wind Summer փառատոնին : 2017 թվականին նաև ձայնագրել է «Luna» սինգլը ռեփեր Ֆաբրի Ֆիբրայի հետ համատեղ։ 2018 թվականի սեպտեմբերին թողարկել է «Gioventù bruciata» մինի ալբոմը, որը հետագայում վերաթողարկվել է որպես նրա առաջին պաշտոնական ստուդիական ալբոմ։ 2018 թվականին նաև համագործակցել է երգիչ Մարկո Մենգոնիի հետ` գրելով 3 երգ նրա «Atlantico» ալբոմի համար, որոնց թվում է նաև «Hola (I Say)» սինգլը։


=== 2019: «Gioventù bruciata» և Եվրատեսիլ ===

2019 թվականի փետրվարին Մահմուդը մասնակցել է Սան Ռեմոյի 69-րդ փառատոնին, որտեղ ներկայացրել է «Soldi» երգը` գրված իր, Չարլի Չարլզի և Dardust-ի կողմից։ Մրցութային մի քանի փուլ հաղթահարելուց հետո նա հասել է եզրափակիչ, որտեղ նրա հետ միասին առաջին տեղի համար պայքարել են Ultimo-ն և Il Volo-ն։ Չնայած հեռուստադիտողի քվեարկության արդյունքում նա զբաղեցրել է երրորդ հորիզոնականը, սակայն ժյուրիի ձայների 63.7%-ը ստանալու արդյունքում ճանաչվել է փառատոնի հաղթող։ «Soldi» (հայերեն՝ Գումար) երգը, որը գլխավորել է իտալական սինգլների հիթ շքերթը, Մահմուդի և իր հոր հարաբերությունների մասին է։ Նա ասում է, որ երգը «նյութական մակարդակով փողի մասին չէ, այլ այն մասին` թե ինչպես փողը կարող է փոխել ընտանեկան հարաբերությունները»։
Սան Ռեմոն հաղթելուց հետո, «Gioventù bruciata»-ն վերաթողարկվել է որպես նրա առաջին պաշտոնական ալբոմ։ 11 ստեղծագործություն ներառող ալբոմը դրական ընդունելության է արժանացել երաժշտական քննադատների կողմից և գլխավորել է իտալական ալբոմների հիթ շքերթը։ 2019 թվականի ապրիլին Մահմուդն իր մասնակցությունն է ունեցել Չարլի Չարլզի և Dardust-ի «Calipso» սինգլում, որը նույնպես զբաղեցրել է առաջին հորիզոնականը Իտալիայում։ Սան Ռեմոն հաղթելու արդյունքում նրան նաև հնարավորություն է տրվել «Soldi» երգով ներկայացնելու Իտալիան Եվրատեսիլ 2019 երգի մրցույթում, որն անցկացվել է Իսրայելի մայրաքաղաք Թել Ավիվում։ Նա միանգամից հանդես է եկել եզրափակիչ փուլում և քվեարկության արդյունքում զբաղեցրել է երկրորդ հորիզոնականը:﻿ Մրցույթի շրջանակներում նա նաև ստացել է Մարսել Բեզենսոնի անվան մրցանակ` որպես լավագույն երգահան։


== Հանրային կերպար ==
«Mahmood»-ը երգչի ազգանվան` Mahmoud-ի և անգլերեն «my mood» (իմ տրամադրությունը) բառերի միացությունն է։ Չնայած իր հոր ազգությանը` Մահմուդն չի խոսում արաբերեն, սակայն գերազանց տիրապետում է սարդինյան լեզվին։ Նա քրիստոնյա է և հարցազրույցներում բազմիցս նշել է, որ իրեն համարում է 100% իտալացի։ 2019 թվականին Սան Ռեմոյի փառատոնում նրա հաղթանակը քննարկումների առիթ դարձավ երկրում։ Իտալիայի փոխվարչապետ Մատեո Սալվինին, ով հայտնի է իր հականերգաղթական հայացքներով, իր դժգոհությունն հայտնեց նրա հաղթանակի և երգի «ոչ իտալական հնչողության» վերաբերյալ, նշելով, որ իտալացիների ընտրությունը Ultimo-ի «I tuoi particolari» երգն էր այլ ոչ թե «Soldi»-ին։
Մահմուդը խուսափում է ըստ ազգության կամ սեռական կողմնորոշման դասակարգումներից։ Նա բազմիցս նշել է, որ սեռական կողմնորոշման մասին հայտարարելը տարբերություն է ստեղծում մարդկանց միջև և «այդպես շարունակելով համասեռականությունը երբեք չի ընկալվի նորմալ բան, որն իրականում նորմալ է»։ 2019 թվականին նա ընդգրկվեց իտալական «Forbes» ամսագրի «30 Under 30» ցանկում, որում ընդգրկվում են այն արտիստները, ովքեր մեծ հաջողության են հասել նախքան 30 տարեկան դառնալը:﻿


== Երաժշտական ոճ ==
Մահմուդն իր երաժշտական ոճն բնութագրել է որպես մարոկկական փոփ։ Ըստ նրա` իր երաժշտությունը մյուսներից առանձնանում է իր միջինարևելյան հնչյուններով։ «Soldi» երգում առկա է նաև արաբերեն հատված։ Նա հիշում է, որ մանկության տարիներին արաբական երաժշտություն էր լսում իր հոր հետ, նախքան ընտանիքից նրա հեռանալը։ Մանկության տարիներին Մահմուդը նաև լսել է իտալացի այնպիսի արտիստների, ինչիպիսիք են` Լուչո Բատիստի, Լուչո Դալլա և Պաոլո Կոնտե Նա չափազանց կապված է իր մոր ծննդավայր Սարդինիա կղզու մշակույթին ու ավանդույթներին, որոնք շատ հաճախ ոգեշնչման աղբյուր են հանդիսանում նրա համար ստեղծագործելիս։
Մահմուդը նշել է ամերիկացի երգիչ Ֆրենկ Օուշենին` որպես իրեն ամենաշատ ոգեշնչող արտիստ։ Ըստ նրա` Ֆրենկի երաժշտությունը «շատ ազատ է և յուրաքանչյուր ոք կարող է գտնել իրեն դրանում, անկախ գեյ կամ հետերո լինելուց, որովհետև էականը այդ մարդն է և իր փոխանցած էներգիան, այլ ոչ թե սեռական կողմնորոշումը»։ Նրա սիրած արտիստների թվին են պատկանում նաև Թրևիս Սքոթը, Բիյոնսեն, Ջազմին Սալիվանը և Ռոսալիան։


== Սկավառակագրություն ==


=== Ստուդիական ալբոմներ ===


=== Մինի ալբոմներ ===
﻿


=== Սինգլներ ===
Սեփական սինգլներ

Այլ արտիստների սինգլներ, որոնցում ունի իր մասնակցությունը


== Ծանոթագրություններ ==


== Արտաքին հղումներ ==
Պաշտոնական կայք